CELEX: C2006/165/56
Language: el
Date: 2006-07-15 00:00:00
Title: Υπόθεση T-132/06: Προσφυγή της  12ης Μαΐου 2006  — Gorostiaga Atxalandabaso κατά Κοινοβουλίου

15.7.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 165/28
            
         Προσφυγή της 12ης Μαΐου 2006 — Gorostiaga Atxalandabaso κατά Κοινοβουλίου
   (Υπόθεση T-132/06)
   (2006/C 165/56)
   Γλώσσα διαδικασίας: η γαλλική
   Διάδικοι
   
      Προσφεύγων: Koldo Gorostiaga Atxalandabaso (Saint Pierre-d'Irube, Γαλλία) [εκπρόσωπος: D. Rouget, δικηγόρος]
   
      Καθού: Ευρωπαϊκό Κοινοβούλιο
   Αιτήματα του προσφεύγοντος
   Ο προσφεύγων ζητεί από το Πρωτοδικείο:
   
               —
            
            
               να ακυρώσει την επίδικη απόφαση του Γενικού Γραμματέα της 22ας Μαρτίου 2006·
            
         
               —
            
            
               να καταδικάσει το καθού στο σύνολο των δικαστικών εξόδων.
            
         Λόγοι ακυρώσεως και κύρια επιχειρήματα
   Στις 22 Δεκεμβρίου 2005, κατόπιν προσφυγής ασκηθείσας από τον προσφεύγοντα, το Πρωτοδικείο των Ευρωπαϊκών Κοινοτήτων εξέδωσε απόφαση (υπόθεση T-146/04, Koldo Gorostiaga Atxalandabaso κατά Κοινοβουλίου (1)) με την οποία ακύρωσε, λόγω διαδικαστικής πλημμέλειας, την απόφαση του Γενικού Γραμματέα του Ευρωπαϊκού Κοινοβουλίου, της 24ης Φεβρουαρίου 2004, σχετικά με την είσπραξη των ποσών που είχαν καταβληθεί στον προσφεύγοντα ως έξοσα και κοινοβουλευτικές αποζημιώσεις, στο μέτρο που η απόφαση αυτή όριζε ότι η είσπραξη του οφειλομένου από τον προσφεύγοντα ποσού θα γινόταν μέσω συμψηφισμού. Η προσφυγή απορρίφθηκε κατά τα λοιπά. Κατόπιν της εκδόσεως της εν λόγω αποφάσεως, ο Γενικός Γραμματέας του Κοινοβουλίου εξέδωσε, στις 22 Μαρτίου 2006, νέα απόφαση για την είσπραξη των ποσών που είχαν καταβληθεί στον προσφεύγοντα μέσω συμψηφισμού. Κατά την εν λόγω αποφάσεως ασκήθηκε η παρούσα προσφυγή.
   Προς στήριξη της προσφυγής του ακυρώσεως, ο προσφεύγων προβάλλει, πρώτον, λόγο ακυρώσεως αντλούμενο από παραβίαση του δεδικασμένου, καθόσον η διαδικασία εκδόσεως της προσβαλλομένης αποφάσεως δεν είναι, κατά την άποψή του, σύμφωνη με την από 22 Δεκεμβρίου 2005 απόφαση του Πρωτοδικείου. Ο δεύτερος λόγος ακυρώσεως αντλείται από παράβαση της κανονιστικής ρυθμίσεως περί των εξόδων και των αποζημιώσεων των βουλευτών του Ευρωπαϊκού Κοινοβουλίου, ιδίως του άρθρου της 27, παράγραφοι 3 και 4. Επιπλέον, ο προσφεύγων επικαλείται την ύπαρξη ανωτέρας βίας που συνίσταται στην αδυναμία προσβάσεως στις λογιστικές του καταστάσεις, καθώς και στην εκ μέρους των αρχών ενός κράτους μέλους αρνήσεως να του επιστρέψουν ποσό παρακρατηθέν στο πλαίσιο άλλης διαδικασίας. Ο προσφεύγων επικαλείται, επίσης, παράβαση ουσιωδών τύπων, καθόσον δεν ακολουθήθηκαν δεόντως οι διαδικασίες διαβουλεύσεως για την έκδοση της προσβαλλομένης αποφάσεως. Ο προσφεύγων ισχυρίζεται ότι η προσβαλλόμενη απόφαση παραβιάζει τις αρχές της αντικειμενικότητας, της αμεροληψίας, της ίσης μεταχειρίσεως και της απαγορεύσεως των διακρίσεων. Περαιτέρω, επικαλείται λόγους ακυρώσεως αντλούμενους από παραβίαση της υποχρεώσεως αιτιολογήσεως, καθώς και από τη μη τήρηση των κανόνων που αφορούν την εκ μέρους των θεσμικών οργάνων κοινοποίηση των αποφάσεων, κατά παράβαση του κώδικα ορθής διοικητικής συμπεριφοράς. Τέλος, ο προσφεύγων επικαλείται, προς στήριξης της προσφυγής του, λόγο ακυρώσεως αντλούμενο από κατάχρηση εξουσίας και από σφάλματα κατά την εκτίμηση των πραγματικών περιστατικών.
   
      (1)  Δεν έχει δημοσιευθεί ακόμη στη Συλλογή.